മന്ത്രിയുടെ ഇടപെടല്! വിമലയ്ക്കും മകനും പാറമുകളില്നിന്നു മോചനം ഇടുക്കി: കാട്ടാനയെ ഭയന്ന് ഇടുക്കി ചിന്നക്കനാല് പഞ്ചായത്തിലെ 301 കോളനിയില് പാറപ്പുറത്ത് ഷെഡ് കെട്ടി കഴിഞ്ഞിരുന്ന വിമലയ്ക്കും ഓട്ടിസം ബാധിച്ച മകന് സനലിനും ഇനി പുതുജീവിതം. വിമലയുടെയും മകന് സനലിന്റെയും ദൈന്യത അറിഞ്ഞ മന്ത്രി എം.വി. ഗോവിന്ദനാണ് അടിയന്തര നടപടി സ്വീകരിക്കാന് നിര്ദേശം നല്കിയത്. താമസിച്ചിരുന്ന വീട് കാട്ടാന നശിപ്പിച്ചതിനെത്തുടര്ന്ന് ആനയെ ഭയന്ന് ഉയര്ന്ന പാറയ്ക്ക് മുകളില് ടാര്പോളിന് ഷീറ്റ് ഉപയോഗിച്ച് നിര്മിച്ച ഷെഡിലായിരുന്നു ഇവര് കഴിഞ്ഞിരുന്നത്. മകന്റെ ചികില്സയും മുടങ്ങിയിരുന്നു. വൃക്കരോഗം മൂലവും മകനെ സംരക്ഷിക്കേണ്ടതിനാലും ജോലിക്ക് പോകാന് വിമലയ്ക്ക് സാധിച്ചിരുന്നില്ല.വിമലയ്ക്ക് സ്ഥലവും വീടും സമയബന്ധിതമായി നല്കുന്നതിന് മന്ത്രി ഇടപെടുകയായിരുന്നു. മന്ത്രിയുടെ നിര്ദേശ പ്രകാരം ചിന്നക്കനാല് പഞ്ചായത്ത് പ്രസിഡന്റ്, സെക്രട്ടറി, എസ്ടി പ്രമോട്ടര് എന്നിവര് വിമലയെ സന്ദര്ശിച്ചിരുന്നു. പിന്നീട് പഞ്ചായത്ത് അഡീഷണല് ഡയറക്ടര് എം.പി. അജിത് കുമാര് തിരുവനന്തപുരത്തു നിന്ന് ചിന്നക്കനാലിലെത്തി പാറമുകളിലുള്ള വീട് സന്ദര്ശിച്ചു. കാളി എന്ന വാച്ചറുടെ ഉടമസ്ഥതയിലുള്ള വീട്ടിലേക്ക് വിമലയെയും മകനെയും മന്ത്രിയുടെ നിര്ദേശ പ്രകാരം താത്കാലികമായി മാറ്റി താമസിപ്പിച്ചു. പുതിയ കട്ടിലും കിടക്കയും പുതുവസ്ത്രങ്ങളും വാങ്ങി നല്കിയ ശേഷമാണ് അദ്ദേഹം മടങ്ങിയത്. ലൈഫ് ഭവന പദ്ധതിയില് ഉള്പ്പെടുത്തി വീട് ലഭ്യമാക്കാനുള്ള നടപടികളാണ് പുരോഗമിക്കുന്നത്.2001ല് വിമലയ്ക്ക് പട്ടയഭൂമി ലഭിച്ചിരുന്നെങ്കിലും കാട്ടാനശല്യം രൂക്ഷമായതു മൂലം ഇവിടെ താമസിക്കാനായില്ല. രോഗാവസ്ഥയിലുള്ള മകന് ചികില്സ ഉറപ്പാക്കുന്ന തരത്തില് സംരക്ഷണം ഉറപ്പുവരുത്താനാണ് ആലോചിക്കുന്നതെന്ന് മന്ത്രി വ്യക്തമാക്കി.